<classify> WATANZANIA wanaoishi eneo la Tarakea wilayani Rombo, wamebuni mbinu mpya ya ulaji wa dawa za kulevya aina ya mirungi baada ya kukaa katikati ya eneo huru la mpaka baina ya Tanzania na Kenya na kuendelea na ulaji wa dawa hizo.Watanzania hao ambao walikuwa wamechanganyika na raia wa Kenya walikuwa wakila dawa hizo za kulevya wakati msafara wa Waziri Mkuu, Kasim Majaliwa ukifika eneo hilo la mpaka kuona shughuli zinazofanyika. Akitoa taarifa kwa Waziri Mkuu, Mkuu wa Wilaya ya Rombo, Agnes Hokororo alisema wananchi hao hutumia fursa hiyo kwa kuwa dawa hizo ni moja ya zao la biashara nchini Kenya.Mheshimiwa Waziri Mkuu, wale unaowaona pale ni raia wa Kenya wanakula mirungi kwa uhuru kwa kuwa kwao siyo makosa...tunapata changamoto kwa raia wetu wanaokwenda pale na polisi hawawezi kuwafuata kwa kuwa si Tanzania, alisema.Hata hivyo, Mkuu wa Wilaya alisema tayari wamefanya vikao vya ujirani mwema na Kenya ili kuweka makubaliano yatakayowezesha Tanzania kuwakamata wanaovunja sheria kwa matumizi ya dawa hizo. Kuhusu hali ya mpaka, Hokororo alisema kituo hicho pamoja na kuwa na changamoto ya miundombinu kinafanya kazi kwa kutwa pekee na baadaye kufungwa.Katika majibu yake, Waziri Mkuu, Majaliwa alisema serikali inaendelea kutambua mirungi kama moja ya dawa za kulevya na kwamba watumiaji wote wakamatwe na kufikishwa katika vyombo vya sheria.Hakikisheni vikao vya ujirani mwema, vinaweka sawa taratibu zote muhimu ili inapofika suala la kuwakamata watumiaji wa dawa hizo tusije kuwakamata raia wa Kenya ambao kwao hilo si kosa... hili linaweza kuathiri mahusiano yetu kidiplomasia, alisema.Alisema serikali pia imekusudia kuboresha miundombinu ya mpaka huo ili kituo hicho kifanyakazi yake kwa ufanisi zaidi kuliko hali ilivyo sasa. Akizungumzia suala la rushwa, Waziri Mkuu, alitaka wananchi kutokubali kutoa rushwa na kuwataja waombaji wake.  <topic>: kitaifa 